Title: คำสั่งคณะกรรมการว่าด้วยความปลอดภัยของสินค้าและบริการ ที่ 4/2563 เรื่อง ห้ามขายสินค้าลูกโป่งบรรจุก๊าซไฮโดรเจน เป็นการชั่วคราว

คำสั่งคณะกรรมการว่าด้วยความปลอดภัยของสินค้าและบริการ
ที่ ๔/๒๕๖๓
เรื่อง
ห้ามขายสินค้าลูกโป่งบรรจุก๊าซไฮโดรเจน เป็นการชั่วคราว[๑]

ด้วยมีผู้ประกอบธุรกิจนำสินค้าลูกโป่งบรรจุก๊าซไฮโดรเจนมาจำหน่ายในงานเทศกาลงานรับปริญญา งานมหกรรมกีฬา งานรื่นเริง
และงานพิธีต่าง ๆ รวมทั้งปรากฏข่าวทางสื่อต่าง ๆ ทั้งในประเทศและต่างประเทศเกี่ยวกับอุบัติเหตุที่เกิดจากลูกโป่งบรรจุก๊าซไฮโดรเจนระเบิด
ส่งผลให้เกิดความเสียหายทั้งต่อร่างกายและทรัพย์สินของผู้บริโภครวมถึงบุคคลอื่น

คณะกรรมการว่าด้วยความปลอดภัยของสินค้าและบริการ
ในการประชุมครั้งที่ ๔/๒๕๖๓ เมื่อวันที่ ๕ พฤษภาคม ๒๕๖๓ พิจารณาแล้วเห็นว่า
สินค้าลูกโป่งบรรจุก๊าซไฮโดรเจนเป็นสินค้าที่อาจเป็นอันตรายแก่ผู้บริโภคจึงมีความจำเป็นและเร่งด่วนที่จะต้องป้องกันอันตรายและคุ้มครองผู้บริโภคให้ได้รับความปลอดภัยจากการใช้สินค้าชนิดนี้

อาศัยอำนาจตามความในมาตรา ๒๙/๘
วรรคสอง แห่งพระราชบัญญัติคุ้มครองผู้บริโภค พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ ๔) พ.ศ. ๒๕๖๒ คณะกรรมการว่าด้วยความปลอดภัยของสินค้าและบริการ
จึงมีคำสั่ง ดังต่อไปนี้

ข้อ ๑  ในคำสั่งนี้
ลูกโป่งบรรจุก๊าซไฮโดรเจน
หมายถึง ลูกโป่งหรือสิ่งที่มีลักษณะคล้ายคลึงลูกโป่งที่อัดลมซึ่งมีส่วนผสมของก๊าซไฮโดรเจน
หรือวัสดุอื่นที่อัดด้วยก๊าซไฮโดรเจนทำให้ลอยได้
ขาย หมายความรวมถึง
ให้เช่า ให้เช่าซื้อ หรือจัดหาให้ไม่ว่าด้วยประการใด ๆ โดยเรียกค่าตอบแทนเป็นเงินหรือผลประโยชน์อย่างอื่น
ตลอดจนการเสนอหรือการชักชวนเพื่อการดังกล่าวด้วย

ข้อ ๒  ห้ามขายสินค้าลูกโป่งบรรจุก๊าซไฮโดรเจน
เป็นการชั่วคราว จนกว่าคณะกรรมการว่าด้วยความปลอดภัยของสินค้าและบริการจะมีคำสั่งยกเลิก

ข้อ ๓  ให้ผู้ประกอบธุรกิจซึ่งประสงค์จะขาย ผลิต
สั่งหรือนำเข้ามาในราชอาณาจักรเพื่อขายซึ่งสินค้าลูกโป่งบรรจุก๊าซไฮโดรเจน
ติดต่อสำนักงานคณะกรรมการคุ้มครองผู้บริโภค เพื่อดำเนินการทดสอบหรือพิสูจน์สินค้าดังกล่าวว่าไม่เป็นอันตรายแก่ผู้บริโภค  ทั้งนี้ ภายในสามสิบวันนับแต่วันที่คำสั่งนี้ประกาศในราชกิจจานุเบกษา

สั่ง ณ วันที่ ๒๙ พฤษภาคม พ.ศ. ๒๕๖๓
วีรพงศ์
 ไชยเพิ่ม
ประธานกรรมการว่าด้วยความปลอดภัยของสินค้าและบริการ

[เอกสารแนบท้าย]

๑. คำเตือน

(ดูข้อมูลจากภาพกฎหมาย)

พิไลภรณ์/จัดทำ
๑ กันยายน ๒๕๖๓

สุภาทิพย์/ตรวจ
๑๔ กันยายน ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๙๑ ง/หน้า ๕๑/๒๐ สิงหาคม ๒๕๖๓